182 Inuenire

Christus inuenitur in quinque locis. Primo in presepio a pastoribus. Secundo in Maria a tribus magis qui bene reges Dei merentur quia tria munera offerunt aurum caritatis, thus deuocionis, mirram motificacionis. Tercio in templo a parentibus in loco pacis. Quarto a Magdalena in domo Symonis.

Sed non inuenitur viciorum multitudinum quod figuratur Luc. 19[:2-3], vbi *Zachæus* *non* potuit *videre* Christum *præ turba*.

Secundo, non inuenitur in gaudio temporali, Ysai. 1[:13-14]: *Solempnitates vestras non feram*. Ioan. [7:34]: *Quæretis me, et non invenietis.* Nec mirum quia Ose. 5[:6] dicitur *In gregibus et armentis vadent quærendum Dominum, et non invenient*: quia *ablatus est ab eis*.

Tercio, non inuenitur inter cognatos, id est, inter opera carnalitatis. Vnde Bernardus, quoniam inter cognatos meos te reperiam qui inter tuos non es inuentus quoniam in gaudio Christum inueniam quem mater dolens vix inuenit. Job 28[:13]: Non *invenitur in terra suaviter viventium*. Can. 3[:1]: *In lectulo meo quæsivi quem diligit anima mea: et non inveni*. Nec mirum quia Christus pascitur inter lilia. Ideo inter inmunda non inuenitur. Ergo peccator surge de lecto voluptatis vade ad presepe asperitatis.

Aliquociens quesiui quem diligit anima mea vtique in Ierusalem. Inuenietur in medio doctorum non in foro venalium. Ergo querendus est dum dies, dum prope est, dum vacat nobis inquirere. Sed aliquando *inuenerunt* eum *post triduum*, Luc.2[:46]. Quorum primus dies est ante legem, secundus sub lege, tercius sub gracia. Uel primus dies est contricio, secundus est confessio, tercius satisfaccio.